Sjoe! Hoe word ek nou aangepraat! – toortsie.com
Sjoe! Hoe word ek nou aangepraat!
Junie 9, 2018 Junie 11, 2018 ~ Toortsie
Ek vang myself dat ek my een oog op my selfoon hou terwyl ek stiltetyd hou en dit pla my. Dis nie reg nie. As ek stiltetyd hou, moet ek stiltetyd hou, die boodskappe op my foon sal tog nie weggaan nie!
So lees ek mos maar altyd die Bybel van voor af deur en hier tref Maleagi my. Oeee, in Maleagi praat God reguit. Op die man af. Calls a spade a spade. Draai nie doekies om nie. Hy praat Sy hart uit.
En ons mag kies of ons gaan luister wat Hy sê en of ons dit gaan ignoreer. Of ons gaan sê, aaaagggg dis Ou Testamenties, en of ons gaan besef dat die presies dieselfde God is wat in die Ou Testament praat as die Een wat in die Nuwe Testament praat, ‘n God wat NOOIT verander nie.
Sommer in Maleagi 1 sê God ons gee Hom nie die eer wat Hom toekom nie. Hy noem die onrein voedsel wat ons na Sy altaar bring, die swak gehalte offers wat ons bring en vra, as ons dit vir ons president of ons burgemeester of watter vooraanstaande sou neem, of hy gelukkig sou wees daarmee? Sal ons selfs daaraan dínk om vir iemand ‘n swak geskenk te gee, wie dit ook al is? Verbrande beskuit? Vleis wat af is? Ons sal dit mos nie doen nie?
En ek besef: As ek stiltetyd hou en my een oog op die selfoon is, gee ek mos nie my onverdeelde aandag aan God nie, is my selfoon en die moontlike boodskap of kommentaar op my blog, belangriker as my tyd met Hom.
En ek wonder: As ek met ‘n belangrike persoon ‘n afspraak het, sal hy gelukkig voel as ek die hele tyd op my selfoon ook nog loer? Sal my ma daarvan hou as ek die paar minute wat ek by haar kuier, nog op my selfoon ook rondkrap? Dis mos ‘n klap in haar gesig! Of hoe?
Nou hoe op aarde kan ek dit doen terwyl ek met die Allerhoogste God in gesprek is, wanneer ek tyd met Hom spandeer en Hy Sy onverdeelde aandag vir my gee? Dan is ek mos besig om Hom te beledig?
Dit gaan nie oor reg en verkeerd nie, of oor straf en nie straf nie, en oor ‘n God wat liefhet of ‘n God wat mense dink net wil straf nie. Dit gaan oor ‘n baie eenvoudige ding: Respek.Respek vir die persoon of die God met wie jy besig is.
Toortsie! Jy moet luister en jy moet mooi luister, hoor jy?
Posted in Geleefde Christenskap	Onverdeelde aandag aan God
‹ PreviousSkryf ‘n opstel: Familietroue
Next ›Die randpersoon
22 thoughts on “Sjoe! Hoe word ek nou aangepraat!”
Junie 9, 2018 om 8:48 vm
O gaats het jy my sien loer op my sel tydens nou d aand se funksie? Dit was darem toe ek op n stad alleeen aan tafel gesit het, maar darem!
Junie 9, 2018 om 9:01 vm
😁 Nee wat! Ek het ook toe op my foon geloer! 😁
Junie 9, 2018 om 9:33 vm
Ek het myself gedwing om alle ‘notifications’ se klank af te stel, so net ñ oproep maak ñ geluid. Nie eers vibrasies word toegelaat nie. Dit werk vir my, want ek begin deesdae vir lang rukke van my foon vergeet. En almal in my wêreld weet, as dit ñ noodgeval is, bel jy vir ma, jy sms nie. Hierdie oefening bring sy eie probleme tafel toe… Neuroties skrik ek elke keer as ek sien een van die kids bel my. Ai, is dit ouderdom???
Junie 9, 2018 om 9:42 vm
My foon is permanent op silent, want al wie eintlik bel, is telebemarkers. Ek bel maar terug as ek ‘n oproep gemis het. Dalk moet ek ook gaan kyk om al die ander klanke af te sit, dan kan ek weer hoor as my foon lui.
Junie 9, 2018 om 9:53 vm
Ek vind ook om jouself heeltemal af te skakel van die buitewêreld terwyl jy stiltyd hou amper onmoontlik geraak het. Die foon het ons “Asherah poles” geraak…. ok miskien is dit bietjie dramaties… maar dat hy ons gehook het is verseker.
Junie 9, 2018 om 9:55 vm
O, hy het regtig. Dis so jammer.
Junie 9, 2018 om 9:56 vm
Toe ek nog gefacebook en geblog het op my rekenaar, was dit nie so ‘n aantrekkingskrag dat ek my stiltetyd sou onderbreek om te loer wat aangaan nie.
Junie 9, 2018 om 9:57 vm
Ons dink ook dis okay dat ons maar gou loer tussenin.
Junie 9, 2018 om 10:10 vm
Jy is reg…. die rekenaar is eers later in die oggend oopgemaak. Die foon ìs aan mens vasgegom.
Junie 9, 2018 om 4:44 nm
Amen en amen! …’n Selfoon…Ons maak daarvan ‘n afgod deur buitensporige tyd daaraan te spandeer en dit te verhef bo GOD… 😦
En ons is toetentaal verslaaf daaraan . Ai
Junie 9, 2018 om 7:11 nm
Nare onmisbare ding wat mens se aandag aftrek van dit wat belangrik is!
Junie 9, 2018 om 7:22 nm
Weet jy al watsie volgende uitdaging is? Ek sien dit nêrens.
Junie 9, 2018 om 7:25 nm
Ja, hier is hy: https://wordpress.com/read/feeds/8073358/posts/1883625817
Junie 9, 2018 om 7:45 nm
Junie 9, 2018 om 7:50 nm
Skryf, Toorts, skryf!
Junie 9, 2018 om 7:51 nm
Ek sal nog. 😁
Junie 12, 2018 om 9:36 vm
Dankie Toortsie ek dink ons almal het hierdie nodig gehad
Junie 12, 2018 om 10:23 vm
Junie 12, 2018 om 10:24 vm
Ek sukkel met hierdie een! Ek is erg aandagafleibaar.